Otto Salin

**Otto Elmeri Salin** (s. 7. maaliskuuta 2004 Helsinki) on suomalainen jääkiekkopuolustaja, joka pelaa NHL-seura Los Angeles Kingsin organisaatiossa. Hän pelaa pääasiassa AHL-joukkue Ontario Reignissa. Salin laukoo oikealta.

## Ura
### Seuraura
Salin on Espoon Kiekkoseuran kasvatti. Hän siirtyi D-juniori-ikäisenä Jokereihin. Kaudella 2018–2019 Salin voitti seurassa C-nuorten SM-hopeaa. Kaudeksi 2020–2021 hän siirtyi HIFK:n A-junioreihin, jossa Salin nousi vain 16-vuotiaana joukkueen ykköspuolustajaksi. Hän pelasi 19 runkosarjaottelua tehden 10 tehopistettä, joilla Salin oli HIFK:n tehokkain puolustaja Ville Puhakan kanssa (paras pistemies ja maalintekijä oli Lari-Henrik Posti). Joukkueen kausi päättyi kuitenkin joulukuun 2020 vaihteessa, kun pääkaupunkiseudulla juniorikiekkoilun kilpailutoiminta keskeytettiin koronavirusrajoitusten vuoksi.

Toukokuussa 2021 Salin teki HIFK:n kanssa kaksivuotisen SM-liigasopimuksen. Hän teki miesten pääsarjadebyyttinsä Mestarien liigan avauskierroksella 26. elokuuta 2021 vieraissa sveitsiläistä ZSC Lionsia vastaan. Salin merkittiin HIFK:n kolmospuolustajapariin Rony Ahosen viereen. Hän sai ottelussa jääaikaa 7.37 minuuttia. Salinin ottelu päättyi kuitenkin noin puolessä välissä ajassa 29.05, kun hän joutui John Quennevillen päähän kohdistuneen taklauksen kohteeksi ja loukkaantui. Quenneville sai tilanteesta 5+20-minuutin ottelurangaistuksen. Hänet asetettiin kahden ottelun mittaiseen pelikieltoon ja 1400 euron sakkoihin. Kuntouduttuaan Salin pelasi kaksi ottelua HIFK:n A-junioreissa, jonka jälkeen hän teki SM-liigadebyyttinsä runkosarjan seitsemännellä kierroksella 28. syyskuuta 2021 Mikkelin Jukureita vastaan. Salin merkittiin HIFK:n seitsemänneksi puolustajaksi. Hän sai ottelussa jääaikaa 6.43 minuuttia ja Salin keräsi HIFK:n 3–5-tappiossa teholukeman –2. Hän sai myös yhden kahden minuutin jäähyn kiinnipitämisestä. Salin kuitenkin loukkasi ottelussa nivusensa, jonka kuntouttaminen kesti lähes kolme kuukautta ja hän palasi kaukaloihin joulukuussa. Salin pelasi kauden 2021–2022 aikana SM-liigassa kuusi runkosarjaottelua tehden yhden syöttöpisteen.

Hän teki HIFK:ssa SM-liigauransa avausmaalin kauden 2022–2023 kahdeksannella kierroksella 1. lokakuuta 2022 Turun Palloseuraa vastaan. Juha-Pekka Haataja valitsi Salinin ottelun kakkostähdeksi. Hänen kautensa jäi jälleen kuitenkin rikkonaiseksi loukkaantumisten vuoksi. Marraskuussa 2022 Salin joutui yli kuukaudeksi sivuun loukkaannuttuaan alle 20-vuotiaiden maajoukkueen ottelussa. Tammikuussa 2023 hän joutui taas arviolta seitsemäksi viikoksi sivuun. Salin teki SM-liigan runkosarjassa 27 ottelussa kahdeksan tehopistettä. Kuntouduttuaan maaliskuussa hän vahvisti HIFK:n A-junioreita pudotuspeleissä. Tämän jälkeen seura lainasi Salinin toistaiseksi voimassa olevalla sopimuksella Mestis-joukkue Kiekko-Vantaaseen, jossa hän pelasi kolme runkosarjaottelua tehden neljä tehopistettä ja yhden pudotuspeliottelua tehden kaksi maalia. Salin palasi HIFK:n SM-liigajoukkueen vahvuuteen puolivälierien aikana, kun Ilari Melart joutui sivuun pelikiellon vuoksi. Hän pelasi loppukaudella kahdeksan pudotuspeliottelua tehden kaksi syöttöpistettä. Salin sai HIFK:ssa vastuuta myös ylivoimalla. Toukokuussa 2023 hän teki seuran kanssa vuoden mittaisen jatkosopimuksen.

Kaudella 2023–2024 Salin pelasi HIFK:ssa 29 ottelua tehden kuusi syöttöpistettä, kunnes tammikuussa 2024 HIFK tiedotti, että seuran ja Salinin välinen pelaajasopimus on purettu yhteisymmärryksessä. Samana päivänä TPS tiedotti Salinin liittyvän joukkueeseen kevääseen 2025 ulottuvalla sopimuksella. TPS:ssä hän teki 15 runkosarjaottelussa kolme maalia ja yhteensä kuusi tehopistettä. Kaudella 2024–2025 Salin teki läpimurtonsa SM-liigassa ja hän pelasi 56 runkosarjaottelua tehden kahdeksan maalia ja yhteensä 28 tehopistettä. Salin oli SM-liigan tehokkain alle 25-vuotias puolustaja. Pudotuspeleissä hän pelasi viisi ottelua tehden neljä tehopistettä, joilla Salin oli TPS:n paras pistemies. Hän teki liigauransa kaksi ensimmäistä pudotuspelimaaliaan ensimmäisen kierroksen ensimmäisessä ottelussa 18. maaliskuuta 2025 vieraissa SaiPaa vastaan, kun TPS voitti ottelun lukemin 1–2, jolloin Salinin toinen osuma jäi joukkueen voittomaaliksi. Pertti Ahokas valitsi hänet ottelun Alumnien tähtien ykköstähdeksi. TPS lopulta kuitenkin hävisi ottelusarjan, kun SaiPa eteni puolivälieriin otteluvoitoin 3–2.

Huhtikuussa 2025 Salin teki kolmevuotisen tulokassopimuksen Los Angeles Kingsin kanssa, joka oli varannut hänet vuonna  viidennellä kierroksella 148. pelaajana. Pian tämän jälkeen hänen uutisoitiin liittyvän koesopimuksella AHL-joukkue Ontario Reignin vahvuuteen. Salin pelasi siellä loppukaudella 2024–2025 kolme runkosarjaottelua tehden yhden syöttöpisteen ja yhden pudotuspeliottelun ilman tehopisteitä.

### Maajoukkueura

Salin pelasi alle 20-vuotiaiden MM-kilpailuissa vuosina 2023 ja 2024. Ensimmäisessä turnauksessa hän jakoi Suomen sisäisen tehotilaston voiton Sami Päivärinnan kanssa lukemalla +4. Vuoden 2024 turnauksessa Salin toimi joukkueen varakapteenina.

Salin pelasi myös alle 18-vuotiaiden MM-kilpailuissa vuonna 2022, jolloin hän voitti pronssia. Salin valittiin myös Suomen MM-kisaehdokkaaksi vuoden 2021 turnaukseen, mutta hän kuitenkin putosi lopullisesta kisajoukkueesta. Salin pelasi myös alle 18-vuotiaiden Hlinka Gretzky Cupissa vuonna 2021. Hänet valittiin Tšekkiä vastaan pelatun alkulohkon ottelun päätteeksi Suomen ottelun parhaaksi pelaajaksi. 

Salin edusti myös alle 16-vuotiaiden maajoukkuetta Sveitsin Lausannessa järjestetyissä nuorten olympiakisoissa vuonna 2020. Yhteensä hän on pelannut 31 nuorten ja 25 poikien maaottelua.

## Pelityyli
*EP Rinksiden* suomenkielisten sivujen päätoimittaja Lassi Alasen mukaan Salin on moderni, kiekollinen puolustaja, joka pelaa ennakkoluulottomasti molempiin suuntiin. Alasen mukaan hän on aina nousemassa mukaan tukemaan hyökkäyksiä, pystyy antamaan oivaltavia avaussyöttöjä ja katkomaan tilanteita aktiivisella keskialueen kiekottomalla pelaamisella. Salin ei ole kaukalon nopein tai isokokoisin pelaaja, mutta hän luo etumatkaa muihin peliälynsä avulla ja pystyy näin maksimoimaan henkilökohtaiset kykynsä. Alasen mukaan Salin on väläytellyt myös hyökkäyssuunnan osaamista ja pystyy pyörittämään tehokkaasti ylivoimaa. Hän on puolustusalueella kohtalainen ja pystyy katkomaan tilanteita mailankäytöllä tai menemällä iholle. 

HIFK:n kotisivujen pelaajaprofiilin mukaan Salin on äärimmäisen taitava kiekon kanssa ja lukee peliä älykkäästi. Profiilin mukaan hän avaa peliä tarkoilla syötöillä ja uskaltaa pelata ahtaassa tilassa. Salin tuo omien sanojensa mukaan joukkueeseen hyvää luistelua ja hyökkäyspään pelaamista. Hän on maininnut kehityskohteekseen puolustuspään pelaamisen. Salin on kertonut seuranneensa erityisesti Miro Heiskasta ja Cale Makaria, mutta hän on verranut itseään pelityyliltään Charlie McAvoyhin.

## Muuta
Salin on pelannut myös jääpalloa Botniassa B-junioriksi asti. Hän edusti Suomea myös lajin alle 15-vuotiaiden MM-kilpailuissa vuonna 2018, jolloin Salin voitti pronssia.

## Tilastot

## Lähteet

*
*
*

### Viitteet